ക്വാറികളെ സഹായിക്കാന് സംസ്ഥാന സര്ക്കാര് ഹരിതട്രിബ്യൂണലിനെതിരെ സര്ക്കാര് സുപ്രീംകോടതിയില് ന്യൂഡല്ഹി: ദൂരപരിധി വര്ധിപ്പിച്ച ഹരിത ട്രൈബ്യൂണല് ഉത്തരവില് ക്വാറികള്ക്ക് അനുകൂല നിലപാടുമായി സംസ്ഥാന സര്ക്കാര് സുപ്രീംകോടതിയില്. ക്വാറികളുടെ ദൂരപരിധി ഉത്തരവിനെതിരെ സര്ക്കാര് സുപ്രീം കോടതിയില് ഹര്ജി നല്കി.ദൂരപരിധി 200 മീറ്ററാക്കിയത് സംസ്ഥാനത്തിന്റെ വാദം കേള്ക്കാതെയെന്നാണ് ഹര്ജിയിലെ ആരോപണം. ക്വാറികളുടെ ദൂരപരിധി 50 മീറ്റര് മതിയെന്നാണ് സംസ്ഥാന സര്ക്കാരിന്റെ നിലപാട്. ഉത്തരവ് നടപ്പാക്കിയാല് കേരളത്തിലെ ഭൂരിഭാഗം ക്വാറികളും അടച്ചുപൂട്ടേണ്ടി വരും.നിര്മാണം പുരോഗമിക്കുന്ന സുപ്രധാന പദ്ധതികളെ ബാധിക്കുമെന്നും സംസ്ഥാന സര്ക്കാര് ഹര്ജിയില് പറയുന്നു. ഖനനത്തിനായി സ്ഫോടനം നടത്തുന്ന ക്വാറികള് ജനവാസകേന്ദ്രത്തില് നിന്ന് ഇരുനൂറ് മീറ്ററും, അല്ലാത്തവ നൂറ് മീറ്ററും ദൂരപരിധി പാലിക്കണമെന്നായിരുന്നു ഹരിത ട്രൈബ്യുണല് ഉത്തരവ്. ക്വാറികളുടെ ദൂരപരിധി സംബന്ധിച്ച ഹര്ജികളില് സുപ്രീംകോടതി അടുത്തയാഴ്ച വിശദമായി കേള്ക്കാനിരിക്കെയാണ് സര്ക്കാര് നിലപാട് അറിയിച്ചത്.ജനവാസകേന്ദ്രവും ക്വാറിയുമായുള്ള കുറഞ്ഞ ദൂരപരിധി അന്പത് മീറ്ററില് നിന്ന് വര്ധിപ്പിച്ച ദേശീയ ഹരിത ട്രൈബ്യുണല് വിധിക്കെതിരായ ഹര്ജികളിലാണ് കോടതി വാദം കേള്ക്കാന് തീരുമാനിച്ചിട്ടുള്ളത്.. കേരളത്തിലെ ക്വാറി ഉടമകള് അടക്കം നല്കിയ ഹര്ജികളിലാണ് ജസ്റ്റിസ് എ.എം. ഖാന്വില്ക്കര് അധ്യക്ഷനായ ബെഞ്ച് വാദം കേള്ക്കുക. സെപ്തംബര് ഒന്നിന് കേസ് പരിഗണിക്കും.ദേശീയ ഹരിത ട്രൈബ്യൂണല് സ്വമേധയാ എടുത്ത കേസിലായിരുന്നു ഉത്തരവ്.സ്വമേധയാ എടുത്ത കേസില് ഹരിത ട്രൈബ്യൂണലിന് ഇത്തരത്തില് വിധി പ്രസ്താവിക്കാന് കഴിയില്ലെന്നാണ് ക്വാറി ഉടമകളുടെ വാദം.